《少城篇赠别三洲李子》
明代·黄佐

东望少城花满烟，忆君诵诗神凛然。君有长才不贫贱，李白斗酒诗百篇。

朝回君是同客舍，垂鞭亸鞚淩紫陌。感君意气无所惜，南寻禹穴见李白。

君今幸未成老翁，忆献三赋蓬莱宫。汉官威仪重昭洗，迥立阊阖生长风。

况复得之名誉早，歌辞自作风格老。但觉高歌有鬼神，不知明月为谁好。

我有新诗何处吟，鸣鸠乳燕青春深。窃攀屈宋宜方驾，颇学阴何苦用心。

即事非今亦非古，反锁衡门守环堵。唯见群鸥日日来，留连戏蝶时时舞。

柴门杂树向千株，种杏仙家近白榆。玄圃沧洲莽空阔，金支翠旗光有无。

似闻昨者赤松子，揽环结佩相终始。江深竹静两三家，云白山青万馀里。

黄金台贮俊贤多，几时回首一高歌。宴筵曾语苏季子，勋业终归马伏波。

知君未爱春湖色，且将款曲终今夕。人生几何春已夏，此心炯炯君应识。

似君须向古人求，宿昔一逢无此流。炯如一段清水出万壑，万壑东逝无停留。

南有龙兮在山湫，听曲低昂如有求。时俗造次那得致，如今岂无腰袅与骅骝。

君不见蛟之横，出清泚。青冥却垂翅，迢迢隔河水。

君莫笑，骥之子，皮乾剥落杂泥滓。走过掣电倾城知，万岁持之护天子，英雄有时亦如此。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。